SHBA: EULEX-i do të veprojë në gjithë territorin e Kosovës
Fakti që Kosovës i është njohur e drejta sovrane për të kundërshtuar planin 6 pikësh, do të thotë se çdo marrëveshje duhet të negociohe
Këshilli i Sigurimit i Kombeve të Bashkuara miratoi mbrëmë raportin e Sekretarit të Përgjithshëm, Ban Ki Mun, për rikonfigurimin e Misionit të UNMIK-ut dhe vendosjen e EULEX-it në Kosovë, që përmban edhe planin gjashtë pikësh, të cilin udhëheqja e Kosovës e ka kudërshtuar tërësisht, ndërsa Beogradi e ka pranuar atë. Në raport përfshihet edhe një deklaratë 4 pikësh e autoriteteve të Kosovës. Shtetet e Bashkuara e përshëndetën raportin dhe u shprehën se EULEX-i do të veprojë në tërë Kosovën. Për më tepër, SHBA theksuan se fakti që Kosovës i është njohur e drejta për të kundërshtuar planin 6 pikësh të OKB-së, do të thotë se çdo marrëveshje në të ardhmen duhet të negociohet dhe diskutohet me qeverinë e Kosovës. Shtetet e Bashkuara përshëndetën gjithashtu përparimin e konsiderueshëm që ka bërë Kosova që nga shpallja e pavarësisë në shkurt të këtij viti dhe theksuan rëndësinë e respektimit të plotë të pavarësisë, sovranitetit dhe tërësisë teritoriale të saj. Shtetet e Bashkuara theksuan në veçanti angazhimin e Sekretarit të Përgjithshëm të OKB-së se masat e parashikuara për periudhën e kalimit të kompetencave nga UNMIK-u tek EULEX-i do të zbatohen në bashkëpunim dhe konsultim të vazhdueshëm me autoritetet e Kosovës. Ministri i Jashtëm i Serbisë, Vuk Jeremiç, shprehu mbështetjen e tij për rekomandimet e Sekretarit të Përgjithshëm të OKB-së, por iu përmbajt qendrimit të vendit të tij, duke e konsideruar Kosovën “provincën e tij jugore”: Ministri i Jashtëm i Kosovës, Skënder Hyseni, shprehu gjithashtu mbështetjen e Prishtinës për EULEX-in, duke thënë se dislokimi i misionit ishte “kritik” dhe se të gjithë qytetarët e Kosovës do të përfitonin nga prania e tij. Por qeveria e Kosovës nuk e ka pranuar planin gjashtë pikësh të Sekretarit të Përgjithshëm të OKB-së për çështje që lidhen me policinë, doganat, drejtësinë, transportin e infrastrukturën, kufijtë dhe objektet e trashëgimisë serbe. Prishtina thotë se plani gjashtë pikash çon në krijimin e dy administratave paralele brenda një vendi të vetëm. Prishtina shqetësohet gjithashtu se ky plan parashikon një shtim të ndjeshëm të ndikimit serb në çështjet e brendshme të Kosovës. Edhe një herë dje, qendrimet e palës shqiptare dhe asaj serbe për sa i përket satusit të Kosovës si shtet i ri i pavarur, ishin diametralisht të kundërta. Duke iu referuar realitetit në terren, Përfaqësuesi i Posaçëm i Kombeve të Bashkuara në Kosovë, Lamberto Xanier nga Italia, tha se megjithë arritjet e deritanishme, shqiptarët dhe serbët në Kosovë mbeten të ndarë. Përfaqësuesja e Shteteve të Bashkuara në sesionin e djeshëm të Këshillit të Sigurimit, Rozmari Dikarlo, përsëriti qendrimin e Shteteve të Bashkuara që veprimet në të ardhmen të ndërmerren duke respektuar plotësisht sovranitetin dhe integritetin territorial të Kosovës, si dhe mbështetjen amerikane për angazhimin e Sekretarit të Përgjithshëm për të vazhduar konsultimet dhe bashkërendimin me autoritetet në Prishtinë. Shtetet e Bashkuara, tha në mbyllje të fjalës së saj zonja Dikarlo, u bëjnë thirrje të gjitha palëve të përfshira në këtë proces, në veçanti qeverive të Kosovës dhe Serbisë, të angazhohen në një mënyrë që garanton vendosjen e shpejtë të misionit të EULEX-it në Kosovë dhe suksesin e tij. //iç//